Taxi-staking op George dwing busse tot stilstand | Netwerk24
Deur Jackie Kruger 14 Augustus 2018 11:56
Weens protesoptrede deur stakende taxibestuurders op George in die Suid-Kaap is die busdiens van Go George, 'n geïntegreerde openbare vervoernetwerk, tot verdere kennisgewing opgeskort.
Die brug by die ingang na die township Thembalethu was Dinsdagoggend 'n ruk lank gesluit, maar is later weer vir verkeer oopgestel. Na verneem word, is klippe vroeër na motors gegooi en mense is glo gekeer om werk toe te gaan.
Die polisie Dinsdagoggend in Thembalethu op George. Foto: Jackie Kruger
Daar was 'n sterk polisieteenwoordigheid op die N2-afrit buite Thembalethu, asook in die township waar taxi's op hul staanplek saamgetrek het. Talle mense moes stap.
"Verkeersdienste en wetstoepassers monitor die situasie," het Chantel Edwards-Klose, 'n munisipale woordvoerder van George, op die munisipaliteit se WhatsApp-groep gesê.
Maandagaand laat het die munisipaliteit aangekondig dat Go George se busdiens tot verder kennisgewing opgeskort is.
Dit volg op berigte dat Go George se busbestuurders en passasiers Maandag deur lede van die taxibedryf geïntimideer is. Die bestuurders het vir hul veiligheid en dié van hul passasiers gevrees. Dit het gelei tot vertragings en 'n gedeeltelike diens sedert Maandagmiddag laat.
Na verneem word, is die taxibestuurders omgekrap oor die optrede van verkeersbeamptes, die uitreiking van permitte en taxi's wat van die pad verwyder is.
In 'n verklaring het James Robb, bestuurder van Go George, gesê die besluit om die busdiens op te skort is nie ligtelik geneem nie hoewel hulle bewus is van die
die negatiewe impak daarvan op sakeondernemings en skole, en inwoners wat openbare vervoer nodig het om by die werk en gesondheidsdienste uit te kom.
Gegewe vorige gewelddadige aksies deur ontevrede individue is dit die beste besluit.
Passasiers word aangeraai om alternatiewe reëlings te tref en 'n beroep word gedoen op George se gemeenskap om mense wat vervoer benodig te ondersteun.
Op 18 Augustus 2015 is vier busse van Go George aan die brand gesteek, dieselfde dag wat 'n protesaksie in Thembalethu plaasgevind het.